Stredoslovenská energetika

Stredoslovenská energetika, a. s. (SSE) je dodávateľská energetická spoločnosť pôsobiaca na Slovensku (primárne v oblasti Stredného Slovenska). Svojim zákazníkom poskytuje komplexné služby súvisiace s dodávkou a používaním elektrickej energie a plynu. Elektrickú energiu nakupuje na domácom aj zahraničnom trhu a časť z nej aj vyrába.

V septembri 2018 bol JUDr. Zdeněk Schraml generálny riaditeľ a Mgr. Peter Sekanina predseda predstavenstva.

 História 
Stredoslovenská energetika nadviazala na vyše storočnú históriu výroby a distribúcie elektriny na Strednom Slovensku. Prvá veľká parná elektráreň v tejto časti Slovenska bola postavená v Ružomberku v roku 1896. O dvadsaťštyri rokov neskôr došlo k založeniu všeužitočných elektrárenských podnikov, najprv v Banskej Bystrici, o tri roky neskôr v Žiline. V rokoch 1920 a 1923 tak vznikli predchodcovské spoločnosti SSE: Stredoslovenské elektrárne - účastinná spoločnosť so sídlom v Banskej Bystrici (SSE), a Spojené elektrárne severozápadného Slovenska (SESzS), účastinná spoločnosť v Žiline. Stredoslovenské elektrárne boli prvým regionálnym elektrárenským podnikom. O rok neskôr boli vo Zvolene položené základy stredoslovenského dispečingu. V roku 1942 sa zavŕšilo spájanie elektrárenských podnikov. Vznikol jeden podnik so sídlom v Bratislave. Bývalé samostatné podniky sa stali regionálnymi riaditeľstvami. Povojnové roky priniesli zoštátnenie účastinných spoločností (1946) a neskôr ich rozdelenie opäť do krajských spoločností (1949). SSE sídlili v Banskej Bystrici, v Žiline boli založené Slovenské elektrárenské výrobne, n. p., ktoré sa o tri roky premenovali na Severoslovenské elektrárne. Tieto boli v roku 1961 opäť zlúčené. Rok predtým sa dosiahla plná elektrifikácia Stredného Slovenska. Od oddelenia od Slovenských energetických podnikov v roku 1990 fungujú SSE ako samostatný podnik.

 Transformácia spoločnosti 
V roku 2001 sa začala transformácia SSE odlúčením teplární v Martine, Zvolene a Žiline. Štátny podnik bol transformovaný na akciovú spoločnosť. Nasledujúci rok Slovenská republika odpredala 49% akcií strategickému partnerovi Electricité de France, ktorá sa 31.10.2002 stala strategickým partnerom SSE. Dňa 27. novembra 2013 EDF a Energetický a průmyslový holding, a. s úspešne dokončili transakciu, ktorej predmetom bol prevod minoritného podielu 49 % a manažérskej kontroly v spoločnosti Stredoslovenská energetika, a. s. z EDFI na Energetický a průmyslový holding, a. s. Akcionárske práva EPH vykonáva spoločnosť EP Energy, a. s. so sídlom v Prahe.

 Predaj elektriny a plynu 
Jej dcérska spoločnosť Stredoslovenská distribučná, a. s. distribuuje na území Stredného Slovenska elektrickú energiu takmer 740 000 odberným miestam: domácnostiam a firmám. Spoločnosť vznikla ako Stredoslovenská energetika - Distribúcia, a. s., pod súčasným obchodným názvom pôsobí od 1. marca 2018. Celkovo na území Banskobystrického a Žilinského a časti Trenčianskeho kraja pokrýva  (36,67%) Slovenska a 1 611 000 (29,67%) Slovákov. Domácnosti tvoria najväčšiu časť zákazníkov SSE. Okrem samotnej dodávky elektriny a plynu ponúkajú SSE aj poradenstvo pri šetrení, vykurovaní a klimatizácii, meraní a ďalších otázkach, ENEF riešenia a mnohé ďalšie produkty. Ceny  pre regulované segmenty (domácnosti a malé podniky) sú schvaľované Úradom pre reguláciu sieťových odvetví.

V roku 2023 bol trhový podiel spoločnosti v dodávkach elektriny 22 % medzi všetkými odberateľmi a 27 % v segmente domácností. V oboch prípadoch šlo o druhý najväčší podiel na trhu. V dodávkach plynu mala spoločnosť trhový podiel 2,4 % medzi všetkými odberateľmi a 4,2 % v domácnostiach.

 Distribúcia a výroba 
Elektrickú energiu SSE nakupuje od Slovenských elektrární a z časti vyrába z vlastných zdrojov. V roku 2009 bol dokončený prvý vlastný zdroj v lokalite Panické Dravce. Distribučnú sieť elektrických vedení na Strednom Slovensku má v správe Stredoslovenská distribučná, a.s. Prevádzkuje vedenia s napätím 110, 22 a 0,4kV. Pomocou transformačných staníc (v Medzibrode, Varíne, Hornej Ždani, Bystričanoch a inde) je distribučná sieť napojená do Prenosovej sústavy SR, cez ňu je napojená na elektrárne na Slovensku a v zahraničí.

 Dcérske spoločnosti 
Dcérskymi spoločnosťami Stredoslovenskej energetiky sú nasledujúce spoločnosti (v zátvorke podiel akcií vo vlastníctve SSE):
 Stredoslovenská distribučná, a. s. (100%)
 Elektroenergetické montáže, a. s. (100%)
 SSE – Metrológia, s. r. o. (100%)
 Stredoslovenská energetika – Project Development, s. r. o. (100%)
 SSE – Solar, s. r. o. (100%),
 SSE CZ, s. r. o. (100%)
 SPX, s. r. o. (33,33%)
 Energotel, a. s. (20%)

 Referencie 

 Pozri aj 
 Budova stredoslovenskej energetiky Budova SSE v Žiline
 Ústredná budova Stredoslovenských elektrární Budova SSE v Banskej Bystrici


Kategória:Energetické podniky na Slovensku
Kategória:Podniky založené v 2002